( ) */"> EUR-Lex - 52015DC0031 - SK

| 52015DC0031 ODPOVEDE KOMISIE NA OSOBITNÚ SPRÁVU EURÓPSKEHO DVORA AUDÍTOROV "DOSIAHNUTIE HOSPODÁRNOSTI: UDRŽANIE NÁKLADOV NA GRANTY NA PROJEKTY ROZVOJA VIDIEKA FINANCOVANÉ EÚ POD KONTROLOU" /* COM/2015/031 final - 2014/ ( ) */





ODPOVEDE KOMISIE NA OSOBITNÚ SPRÁVU EURÓPSKEHO DVORA AUDÍTOROV „Dosiahnutie hospodárnosti: udržanie nákladov na granty na projekty rozvoja vidieka financované EÚ pod kontrolou“ Zhrnutie II. Komisia je plne odhodlaná zlepšiť hospodárnosť a efektívnosť výdavkov na rozvoj vidieka, a to najmä pri prideľovaní grantov na investičné operácie súkromným a verejným príjemcom (primeranosť nákladov). S týmto cieľom Komisia prijala aktívnejší a koordinovanejší prístup s väčším dôrazom na hospodárnosť, ktorý podľa jej očakávaní bude viesť k lepšiemu finančnému hospodáreniu v rámci nasledujúceho VFR, ako vyplýva z nižšie uvedených odpovedí. III. Komisia v členských štátoch vykonáva audity súladu, aby overila či sú vyplatené výdavky v súlade s pravidlami. Počas týchto auditov Komisia objavila aj nedostatky súvisiace s primeranosťou nákladov. V tejto súvislosti sa už vykonali finančné opravy a v súčasnosti prebieha niekoľko postupov overenia súladu, ktoré by mali viesť k ďalším finančným opravám. IV. Pred tým, ako môžu uskutočniť akékoľvek platby, musia platobné agentúry splniť akreditačné kritériá, ktoré sú stanovené v prílohe I k nariadeniu 907/2014 (program 2014 – 2020). V článku 24 ods. 2 písm. d) nariadenia Komisie (EÚ) č. 65/2011 sa vyžadovalo, aby členské štáty počas administratívnych kontrol overili primeranosť nákladov pomocou vhodných systémov hodnotenia, ako sú referenčné náklady, porovnanie rozličných ponúk alebo hodnotiaci výbor. Toto ustanovenie bolo na obdobie 2014 – 2020 zachované. V. Pôvodne sa ustanovenia o hodnotení primeranosti predložených nákladov považovali za dostatočne zrozumiteľné[1]. V čase prepracúvania predošlého právneho rámca, ktoré sa uskutočnilo na jar 2010[2], Komisia skutočne nebola upozornená na žiadne závažnejšie problémy. Počas procesu schvaľovania prepracovaného znenia bola predložená a zodpovedaná len jediná otázka (či boli maximálne náklady vhodnou metódou). VI. Odpoveď na body VI a) až d). Počas vlastných auditov Komisia zistila podobné nedostatky ako tie, na ktoré poukázal Dvor audítorov, a na krytie rizika pre fond boli uplatnené finančné opravy. Stále prebieha niekoľko postupov overenia súladu a pravdepodobne budú viesť k ďalším finančným opravám. Súčasťou akčných plánov, ktoré členské štáty vypracovali na zníženie počtu chýb vo vykonávaní opatrení na rozvoj vidieka, sú lepšie metódy posudzovania primeranosti nákladov. V programovom období 2014 – 2020 by sa v tejto súvislosti malo znížiť riziko chýb lepším využívaním štandardných nákladov. VIII. Európska sieť pre rozvoj vidieka ESRV bude šíriť osvedčené postupy prostredníctvom špecializovaných seminárov a webových stránok. IX. Komisia prijíma odporúčanie Dvora audítorov, že členské štáty by mali vopred disponovať účinnými a efektívnymi systémami kontroly. Bude nabádať členské štáty, aby používali kontrolný zoznam a kritériá, ktoré vypracoval Dvor audítorov a ktoré sú uvedené v prílohe I. Do januára 2015 Komisia poskytne aj usmernenia týkajúce sa kontrol a sankcií v rámci rozvoja vidieka vrátane osobitného oddielu o primeranosti nákladov a kontrolného zoznamu pre riadiace orgány podľa prílohy k osobitnej správe. Okrem toho bude v období 2014 – 2020 súčasťou činností európskej siete pre rozvoj vidieka (ESRV) odborná príprava a výmena skúseností. Úvod 3. Ako uviedol Dvor audítorov, Komisia v členských štátoch vykonáva audity súladu, aby overila, či boli vyplatené výdavky v súlade s pravidlami. Pri týchto auditoch Komisia odhalila aj nedostatky súvisiace s primeranosťou nákladov. V tejto súvislosti boli vykonané finančné opravy (napr. 19 miliónov EUR v Bulharsku) a v súčasnosti prebieha niekoľko postupov overenia súladu, ktoré by mali viesť k ďalším finančným opravám. Komisia 19. 12. 2013 prijala usmernenia o určovaní finančných opráv, ktoré má Komisia uplatňovať na výdavky financované Úniou v rámci zdieľaného hospodárenia pri nedodržaní pravidiel verejného obstarávania. Podľa týchto usmernení sa nedodržanie pravidiel verejného obstarávania posudzuje na základe zásady proporcionality. 4. Komisia súhlasí, že by bolo možné dosiahnuť ďalšie úspory, a pripomienky Dvora audítorov bude brať do úvahy. 5. V programovom období 2014 – 2020 sa bude rozširovať a podporovať možnosť využitia štandardných nákladov. Tým by sa mali znížiť riziká pre fond aj administratívne zaťaženie členských štátov. 15. Počas vlastných auditov Komisia vždy posudzuje primeranosť nákladov na investičné opatrenia a dodržanie postupov verejného obstarávania. Takmer všetky audity, ktoré Komisia vykonala, odhalili nedostatky týkajúce sa primeranosti nákladov. Týmito nedostatkami by sa mali zaoberať členské štáty a ďalej sa kontrolujú počas následných auditov. V stratégii auditu GR AGRI založenej na posudzovaní systémov a rizík sa berú do úvahy zistenia predchádzajúcich auditov GR AGRI, Európskeho dvora audítorov, úradu OLAF a národných certifikačných orgánov, aby sa určili najrizikovejšie oblasti, na ktoré sa zamerajú ďalšie audity. Stratégia auditu na obdobie 2014 – 2020 okrem toho zabezpečí lepšie pokrytie celkových výdavkov a intenzívne audítorské činnosti sa budú aj naďalej zameriavať na najrizikovejšie oblasti. Súčasťou akčných plánov na zníženie „chybovosti“ sú preventívne a nápravné opatrenia na odstránenie nedostatkov spojených s primeranosťou nákladov v prípade, že Komisia alebo Európsky dvor audítorov odhalili takéto nedostatky počas svojich auditov. V novom nariadení o SPP (EÚ) č. 1306/2013 sa stanovuje, že Komisia môže členským štátom znížiť alebo pozastaviť priebežné platby, ak kontrolné systémy nie sú účinné alebo ak sa nevykonali nápravné opatrenia. Možnosť prerušenia priebežných platieb bude rýchlym nástrojom v prípade obáv, pokiaľ ide o zákonnosť a správnosť platieb. Vzhľadom na uvedené je Komisia presvedčená, že nedostatky budú zistené skôr a že to bude viesť k lepšiemu zmierňovaniu rizík a rýchlejšiemu uplatňovaniu potrebných nápravných opatrení. 21. EPFRV sa vykonáva v rámci zdieľaného hospodárenia. Komisia plní rozpočet a o úlohy spojené s vykonávaním sa delí s členskými štátmi. Od tých sa vyžaduje, aby vykonali nevyhnutné opatrenia a tak zabezpečili, že činnosti sa financujú správne a v súlade s pravidlami EÚ. Hoci GR AGRI v plnej miere preberá svoju časť zodpovednosti, odhaľovanie a náprava chýb sú v prvom rade v rukách členských štátov. Komisia v členských štátoch vykonáva audity súladu, aby overila, či sú vyplatené výdavky v súlade s pravidlami. Tieto audity súladu by mohli viesť k finančným opravám a vypracovaniu zoznamu odporúčaní na zlepšenie systémov riadenia a kontroly. Keď členské štáty nevykonávajú navrhované opatrenia, môže dôjsť k pozastaveniu platieb týmto štátom a finančným opravám. 22. Okrem toho má Komisia teraz aj právo za určitých podmienok pozastaviť platby, napr. ak sa zistí vážny nedostatok v účinnosti fungovania systémov riadenia a kontroly a členský štát nepodnikne opatrenia nevyhnutné na nápravu situácie. 24. Spoločná odpoveď na body 24 až 28: V tejto súvislosti sa už vykonali finančné opravy a v súčasnosti prebieha niekoľko postupov overenia súladu, ktoré by mali viesť k ďalším finančným opravám. Takmer v žiadnom z auditov, ktoré Komisia vykonala, sa primeranosť nákladov nedala považovať za úplne uspokojivú. Keď sa zistili takéto nedostatky, okrem vyvodenia finančných následkov boli vydané aj odporúčania. V niektorých prípadoch to viedlo k nápravným opatreniam. Vo svojej výročnej správe za rok 2013 Európsky dvor audítorov uviedol, že členské štáty mali dosť informácií na to, aby odhalili a opravili väčšinu chýb, ktoré boli zistené v oblasti rozvoja vidieka. V prípade investičných opatrení Dvor audítorov zistil, že členské štáty mohli objaviť a opraviť všetky vyčísliteľné chyby v kontrolovaných transakciách[3]. Treba poznamenať, že nedostatky, ktoré odhalil Dvor audítorov počas svojich auditov vykonaných pri vypracúvaní výročných správ, ďalej kontroluje Komisia prostredníctvom administratívnych auditov alebo auditov súladu alebo sú predmetom kontroly certifikačným orgánom. 29. Ako Dvor audítorov uvádza v bode 33, po analýze boli v spolupráci s orgánmi členských štátov zorganizované štyri semináre. Na seminároch sa diskutovalo o otázkach spojených s primeranosťou nákladov a verejným obstarávaním a prebiehala výmena osvedčených postupov. Členské štáty ďalej vykonávajú akčné plány na zníženie chybovosti, ktorých súčasťou sú v niektorých prípadoch opatrenia na zlepšenie posudzovania primeranosti nákladov. Osobitne v prípade verejného obstarávania bol už členským štátom predložený usmerňujúci dokument o najčastejších nedostatkoch v riadení fondov EŠIF (počas 4. seminára o chybovosti v októbri 2014). 30. Na nové programové obdobie 2014 – 2020 Komisia navrhla možnosti zjednodušených nákladov (paušálne financovanie, štandardné stupnice jednotkových nákladov, jednorazové platby) ako efektívny prostriedok na zabezpečenie primeranosti nákladov. V nariadení (EÚ) č. 1303/2013 sa stanovuje, že v prípade európskych štrukturálnych a investičných fondov sa oprávnené výdavky na granty a návratnú pomoc môžu vypočítavať na základe skutočných nákladov a aj na základe paušálneho financovania, štandardných stupníc jednotkových nákladov a jednorazových platieb. Usmernenie o možnostiach zjednodušených nákladov pripravila Komisia s cieľom poskytnúť technické usmernenia o troch uplatniteľných druhoch zjednodušených nákladov a podeliť sa o najlepšie postupy, aby podporila členské štáty vo využívaní zjednodušených nákladov. Je však na členských štátoch, aby rozhodli, či budú možnosti zjednodušených nákladov využívať. Na seminári o chybovosti v októbri 2014 boli riadiacim orgánom a platobným agentúram zo všetkých členských štátov poskytnuté usmernenia o prevencii nezrovnalostí v postupoch verejného obstarávania. Do konca roka 2014 budú sprístupnené aj usmernenia o kontrolách a sankciách v oblasti rozvoja vidieka. Komisia okrem toho 19. 12. 2013 prijala usmernenia o určení finančných opráv, ktoré má Komisia uplatňovať na výdavky financované Úniou v rámci zdieľaného hospodárenia pri nedodržaní pravidiel verejného obstarávania. Pokiaľ ide o posúdenie zavedených systémov kontroly, Komisia zistila, že dobre navrhnuté systémy kontroly neboli vždy dobre zavedené do praxe. 32. Akčné plány boli zavedené v reakcii na zistenia Dvora audítorov z jeho výročnej správy za rok 2011. Pre členské štáty to predstavovalo rozsiahlu úlohu. Komisia vyvinula podrobné nástroje na zlepšenie kvality akčných plánov, aby odstránila základné príčiny chýb. Patrí sem príprava usmernení o témach, ako sú zjednodušené náklady, verejné obstarávanie, overiteľnosť a kontrolovateľnosť opatrení v plánoch rozvoja vidieka, ako aj vypracúvanie konkrétnych stratégií boja proti podvodom. Pri poslednej aktualizácii akčných plánov (v septembri 2014) museli členské štáty v oveľa väčšej miere brať do úvahy zistenia auditov Dvora audítorov a Komisie. 46 % činností, ktoré navrhli členské štáty, sa skutočne týkalo konkrétnych zistení auditov, pričom 50 % z nich pochádzalo zo správ Dvora audítorov. Treba poznamenať, že nové nariadenie (EÚ) o SPP č. 1306/2013 posilnilo právomoci Komisie. V článku 41 ods. 2 sa stanovuje, že priebežné platby členskému štátu môžu byť pozastavené alebo znížené, keď sa zistí, že kľúčové zložky príslušného vnútroštátneho kontrolného systému nie sú účinné alebo keď neboli vykonané potrebné nápravné opatrenia. V článku 36 ods. 7 sa prerušenie priebežných platieb ustanovuje ako prvý rýchly a reaktívny nástroj v prípade obáv, pokiaľ ide o zákonnosť a správnosť platieb. Okrem toho bude musieť každá platobná agentúra, ku ktorej boli vznesené výhrady v výročnej správe o činnosti GR AGRI, rýchlo konať, aby sa vyhla finančným opravám. 33. Komisia navyše pre platobné agentúry v členských štátoch (a kandidátskych krajinách) organizuje semináre zamerané na boj proti podvodom. Cieľom seminárov je výmena informácií o oblastiach s vysokým rizikom podvodu a o tom, ako podvody odhaľovať a predchádzať im. Do konca roka 2014 prebehnú semináre v týchto členských štátoch: Rakúsko, Belgicko (Flámsko), Cyprus, Česká republika, Dánsko, Estónsko, Fínsko, Francúzsko, Nemecko, Grécko, Írsko, Lotyšsko, Holandsko, Poľsko, Portugalsko, Rumunsko, Slovenská republika, Slovinsko, Španielsko a Švédsko. Semináre v ostatných členských štátoch sa pripravujú. 34. V období 2007 – 2013 pre väčšinu investičných opatrení v oblasti rozvoja vidieka neexistoval konkrétny právny základ na využívanie možností zjednodušených nákladov. Do nariadenia (EÚ) č. 1303/2013 (články 67 – 68) (bola zahrnutá možnosť realizovať) boli tieto možnosti zavedené v prípade všetkých európskych štrukturálnych a investičných fondov, a preto sa očakáva, že za pomoci lepších usmernení Komisie bude v novom programovom období na možnostiach zjednodušených nákladoch založený vyšší podiel výdavkov. V konečnom dôsledku je samozrejme na členských štátoch, aby rozhodli, či chcú možnosti zjednodušených nákladov využívať. 35. Akčné plány sa zameriavajú na zisťovanie a nápravu hlavných zdrojov nezrovnalostí vo výdavkoch vrátane nedostatkov v overovaní primeranosti nákladov. V pracovnom dokumente, ktorý Komisia[4] predložila v júni 2013, bolo nedostatočné posúdenie primeranosti nákladov uvedené ako jedna z kľúčových príčin chýb (RC10). Odvtedy členské štáty postupne odhaľujú nedostatky v tejto oblasti a spúšťajú preventívne a nápravné opatrenia. 42. Pozri odpoveď na bod 34. Odpovede na body 44 – 49: Monitorovacie a hodnotiace systémy, ktoré členské štáty vytvorili podľa prílohy IV k nariadeniu 808/2014 (nariadenie o uplatňovaní nariadenia o podpore vidieka), by mohli byť užitočným nástrojom na posudzovanie primeranosti nákladov z hľadiska dosiahnutých a/alebo plánovaných výstupov, výsledkov a účinkov. Komisia členským štátom odporučí, aby zlepšili posudzovanie nákladovej účinnosti a efektívnosti jednotlivých projektov a operácií. 52. GR AGRI v takmer všetkých členských štátoch organizuje osobitné semináre o stratégiách boja proti podvodom. Pre viac informácií pozri odpoveď na bod 33. 54. Výmena osvedčených postupov v tejto oblasti bude v období 2014 – 2020 prebiehať prostredníctvom ESRV. 61. Existujú rôzne metódy, ktoré sa môžu použiť na stanovenie zjednodušených nákladov, ako sa uvádza v článku 67 ods. 5 nariadenia (EÚ) č. 1303/2013. Okrem toho podľa článku 62 ods. 2 nariadenia (EÚ) č. 1305/2013 riadiace orgány musia do svojich programov rozvoja vidieka zahrnúť vyhlásenie, v ktorom sa potvrdzuje primeranosť a presnosť výpočtov. Toto vyhlásenie musí poskytnúť funkčne nezávislý subjekt. 62. Na základe platného právneho rámca Komisia nemôže členským štátom uložiť povinnosť aktualizovať alebo pravidelne revidovať metódy možností zjednodušených nákladov, ktoré riadiace orgány zaviedli podľa článku 67 nariadenia (EÚ) č. 1303/2013, hoci Komisia nabáda k tomu, aby zavedené systémy odrážali postupný vývoj trhových cien. Rámček 7 – Štandardné jednotkové základy založené na teoretických výpočtoch môžu byť vyššie ako dostupné trhové ceny, čo povedie k nadmerným platbám V nasledujúcom období 2014 – 2020 by mal byť takýto systém založený na spravodlivom, nestrannom a overiteľnom výpočte, pričom by sa mali brať do úvahy okrem iného aj štatistické údaje, historické údaje a obvyklé postupy nákladového účtovníctva. Osobitne pri investičných opatreniach: Komisia bude nabádať členské štáty k pravidelným revíziám metód zjednodušených nákladov, aby boli v súlade s vývojom na trhu. 71. Komisia vyzýva členské štáty, aby zabezpečili, že zavedené systémy budú odrážať postupný vývoj trhových cien. Spoločná odpoveď Komisie na body 78 a 79 Za istých okolností môže byť využitie služieb dodávateľa s vyššími nákladmi odôvodnené, ako Dvor audítorov uvádza v odsekoch 47 až 52, Komisia však súhlasí s tým, že manipulácie sú neprijateľné. 80. Extrémne prípady sú skutočne tie, ktoré často vyšetruje aj OLAF. 81. Vykonávanie delegovaného nariadenia Komisie (EÚ) č. 907/2014 pomôže pri prevencii a odhaľovaní podvodov. V prílohe 1 k uvedenému nariadeniu sa stanovuje, že platobná agentúra musí zabezpečiť, aby súčasťou odbornej prípravy zamestnancov bolo zlepšovanie informovanosti o podvodoch. Podľa nového nariadenia (EÚ) č. 1306/2013, delegovaného nariadenia Komisie (EÚ) č. 907/2014 a vykonávacieho nariadenia Komisie (EÚ) č. 908/2014 sú členské štáty povinné konkrétnejšie sa zaoberať podvodmi ako rizikom pre fondy. Touto témou sa osobitne zaoberajú aj semináre zamerané na boj proti podvodom (pozri odpoveď na bod 33). 86. Výmena osvedčených postupov v tejto oblasti bude v období 2014 – 2020 prebiehať prostredníctvom ESRV. 90. V článku 48 ods. 3 vykonávacieho nariadenia Komisie (EÚ) č. 809/2014 sa členským štátom ukladá povinnosť overiť ukončenú operáciu v porovnaní s operáciou, vzhľadom na ktorú bola predložená žiadosť o podporu a na ktorú bola podpora poskytnutá. Toto ustanovenie by malo členským štátom umožniť odhaliť prípady, keď konečný výstup nie je rovnaký ako výstup, ku ktorému sa príjemca pôvodne zaviazal. 103. Pôvodne sa ustanovenia o hodnotení primeranosti predložených nákladov považovali za dostatočne zrozumiteľné[5]. V čase prepracúvania predošlého právneho rámca, ktoré sa uskutočnilo na jar 2010[6], Komisia skutočne nebola upozornená na žiadne závažnejšie problémy. Počas procesu schvaľovania prepracovaného znenia bola predložená a zodpovedaná len jediná otázka (či boli maximálne náklady vhodnou metódou). Medzičasom Komisia pripravila usmernenie o možnostiach zjednodušených nákladov s cieľom poskytnúť technické usmernenia o troch uplatniteľných druhoch zjednodušených nákladov a podeliť sa o najlepšie postupy, aby podporila členské štáty vo využívaní zjednodušených nákladov. Je však na členských štátoch, aby rozhodli, či budú možnosti zjednodušených nákladov využívať. Na seminári o chybovosti v októbri 2014 boli riadiacim orgánom a platobným agentúram zo všetkých členských štátov poskytnuté usmernenia o prevencii nezrovnalostí v postupoch verejného obstarávania. Do konca roka 2014 budú sprístupnené aj usmernenia o kontrolách a sankciách v oblasti rozvoja vidieka. Komisia okrem toho 19. 12. 2013 prijala usmernenia o určení finančných opráv, ktoré má Komisia uplatňovať na výdavky financované Úniou v rámci zdieľaného hospodárenia pri nedodržaní pravidiel verejného obstarávania. Na programové obdobie 2014 – 2020 Komisia navrhla možnosti zjednodušených nákladov (paušálne financovanie, štandardné stupnice jednotkových nákladov, jednorazové platby) ako efektívny prostriedok na zabezpečenie primeranosti nákladov. V nariadení (EÚ) č. 1303/2013 sa stanovuje, že v prípade európskych štrukturálnych a investičných fondov sa oprávnené výdavky na granty a návratnú pomoc môžu vypočítavať na základe skutočných nákladov a aj na základe paušálneho financovania, štandardných stupníc jednotkových nákladov a jednorazových platieb. Pokiaľ ide o posúdenie zavedených systémov kontroly, Komisia zistila, že dobre navrhnuté systémy kontroly neboli vždy dobre zavedené do praxe. 110. Komisia prijíma toto odporúčanie. Členské štáty by mali vopred zabezpečiť, aby disponovali efektívnymi systémami kontroly. Komisia bude povzbudzovať členské štáty, aby používali kontrolný zoznam a kritériá, ktoré vypracoval Dvor audítorov a ktoré sú uvedené v prílohe I. Do januára 2015 Komisia poskytne aj usmernenia týkajúce sa kontrol a sankcií v rámci rozvoja vidieka vrátane osobitného oddielu o primeranosti nákladov a kontrolného zoznamu pre riadiace orgány podľa prílohy k osobitnej správe. Okrem toho bude v období 2014 – 2020 súčasťou činností ESRV odborná príprava a výmena skúseností. 111. Komisia prijíma toto odporúčanie a s členskými štátmi bude sledovať prijaté opatrenia. Pokiaľ ide o riziká výkonnosti, Komisia bude členské štáty nabádať k výmene skúseností a osvedčených postupov v rámci pravidelných stretnutí. Pokiaľ ide o riziká súladu, v marci 2014 GR AGRI prijalo novú viacročnú stratégiu auditu na obdobie 2014 – 2020. Táto stratégia auditu sa bude aj naďalej opierať o analýzu rizík; s cieľom dosiahnuť optimálny rozsah auditu sa v nej teraz nachádza priebežný trojročný program auditov uplatniteľný od júla 2014. Tento program vychádza z centrálnej analýzy rizík a bude každoročne revidovaný. Finančné opravy vyplývajúce z týchto auditov sú založené na zistených nedostatkoch v implementácii systémov kontroly a na odhade finančného rizika, ktoré z týchto nedostatkov vyplýva pre rozpočet EÚ. Na základe vlastných auditov Komisia môže identifikovať aj skutočné zdroje a príčiny zistených chýb a požiadať členské štáty, aby vypracovali konkrétne a cielené nápravné opatrenia. [1] Článok 24 ods. 2 písm. d) nariadenia Komisie (EÚ) č. 65/2011. [2] Nariadenie (ES) č. 1975/2006. [3] Európsky dvor audítorov, Výročná správa za rok 2013, odsek 4.8. [4] Pracovný dokument útvarov Komisie o posudzovaní základných príčin chýb a nápravných a preventívnych opatreniach v rámci politiky rozvoja vidieka (SWD (2013) 244 final). [5] Článok 24 ods. 2 písm. d) nariadenia Komisie (EÚ) č. 65/2011. [6] Nariadenie (ES) č. 1975/2006.